Split, 29. listopada 2014.

* **ŽUPANIJA SPLITSKO-DALMATINSKA**
* **URED DRŽAVNE UPRAVE U SPLITU**
* **MINISTARSTVO ZNANOSTI, OBRAZOVANJA I SPORTA**

Predmet: Izvještaj s konstituirajuće sjednice Vijeća učenika Splitsko-dalmatinske županije za mandat 2014-2016

Poštovani, temeljem Zakona o odgoju i obrazovanju u osnovnim i srednjim školama, čl. 61, st. 1., čl. 71, st.1-3 (NN 87/08 s izmjenama i dopunama); Pravilnika o izboru učeničkih predstavnika (NVURH i MZOŠ, 2013.) te Poslovniku Vijeća učenika Splitsko-dalmatinske županije (VUSDŽ, 2012.), a u skladu s Odlukom Vijeća učenika Splitsko-dalmatinske županije o vršitelju dužnosti predsjednika koja je stupila na snagu 1. srpnja 2014., Vijeće učenika Splitsko-dalmatinske županije sazvalo je i održalo konstituirajuću sjednicu Vijeća učenika Splitsko-dalmatinske županije za osnovne i srednje škole.

Sjednica Vijeća održala se u **petak, 24. listopada 2014**. godine u Gradskoj knjižnici Marka Marulića u Splitu. Prisustvovalo je 98 predstavnika osnovnih i srednjih škola u Županiji što čini više od dvije trećine sveukupnog broja članova Vijeća. Sjednicu je sazvao i njome predsjedavao vršitelj dužnosti predsjednika Filip Milas, a organizacijom je koordinirao Marko Župa uime Organizacijskog odbora.

Uz predstavnicu Ureda državne uprave u Splitu, gđu Nansi Ivanišević, i predstavnika Županije Splitsko-dalmatinske, gosp. Ante Radovčića, sjednici su nazočili i predstavnici: Grada Splita, gđa Anđelka Visković; UNICEF-a, gosp. Domagoj Đevedija, medijski djelatnici i predstavnici stručnih službi pojedinih škola.

Na zatvorenim dijelu sjednice se odlučivalo o vodstvu za mandat 2014-2016, birali su se predsjednik, dopredsjednik za osnovne škole, dopredsjednik za srednje škole i tajnik.

Većinom glasova prisutnih učenika, za predsjednicu je među šest kandidata izabrana **Nikolina Tomaš** (IV. gimnazija „Marko Marulić“, Split) iz Dugog Rata.

Većinom glasova prisutnih učenika, za dopredsjednicu za srednje škole je među pet kandidata izabrana **Marija Magdalena Leko** (Ekonomska škola Imotski) iz Imotskog.

Većinom glasova prisutnih učenika, za dopredsjendicu za osnovne škole je među šest kandidata izabrana **Deni Marinović** (Osnovna škola Trstenik) iz Splita.

Većinom glasova prisutnih učenika, za tajnika je među tri kandidata izabran **Nikola Bilić** (Umjetnička škola Split) iz Splita.

Osnovana su i dva radna tijela – *Odbor za praćenje i vrjednovanje učeničkih postignuća* te *Odbor za susrete s vijećima učenika škola*.

Učenici su ujedno donijeli nekoliko zaključaka i smjernica koje predstavljamo u crticama:

* Vijeće učenika potrebno je, radi lakše međusobne povezanosti i koordinacije, podijeliti u podružnice koje će tvoriti više škola s istog područja čime je moguće lakše ostvariti suradnju među učeničkim vijećima
* Vijeće učenika i dalje će poticati sve učeničke projekte, a poglavito će voditi računa o vrjednovanju rada iz domene humanitarnih projekata i projekata poticanja međusobne solidarnosti
* Vijeće učenika izravno će se uključiti u sve javne rasprave o učeničkom standardu i zadiranju u prava i obveze učenika
* Vijeće učenika više će obzira posvetiti vannastavnim problemima na koje učenici nailaze (pr.prijevoz, vannastavne aktivnosti, odnos prema mladima...) te će o njima pravovremeno i pravovaljano reagirati)

Među prvim aktivnostima novog saziva, bit će organizacija Međunarodnog dana srednjoškolaca 17. studenog u vidu informativno-humanitarno-edukativnog karaktera.

U ime novog saziva Vijeća učenika, zahvaljujemo se svima na podršci uoči konstituiranja te možemo samo najaviti aktivan rad za poboljšanje učeničkog standarda!

Molimo Vas da nas, sukladno ulozi Vijeća učenika propisanoj Zakonom**, obavijestite o svim događanjima te uvrstite u službene protokole i sastanke** na kojima se odlučuje i/ili raspravlja o pitanjima koja se dotiču mladih, a poglavito djece-učenika.

Za sve daljnje upite, prijedloge i kontakte, stojimo na raspolaganju na kontakte navedene u zaglavlju.

S poštovanjem,

**NIKOLINA TOMAŠ**Predsjednica Vijeća učenika
Splitsko-dalmatinske županije

**MARKO ŽUPA**Koordinator Vijeća učenika
Splitsko-dalmatinske županije